RESOLUCIÓN do 16 de outubro de 2008, da Secretaría Xeral da Consellería de Presidencia, Administracións Públicas e Xustiza, pola que se convocan as probas de aptitude para a obtención do título de xestor administrativo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/10/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma de Galicia transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo. Foi asumida mediante o Decreto 337/1996, do 13 de setembro, e é a Consellería de Presidencia, Administracións Públicas e Xustiza a que ten asignadas as competencias nesta materia en virtude do Decreto 37/2007, do 15 de marzo, polo que se establece a estrutura orgánica da citada consellería.
Mediante o Real decreto 1141/2007, do 31 de agosto, traspásanse as funcións e servizos da Administración do Estado á Comunidade Autónoma de Galicia en materia de expedición do título de xestor administrativo. Foron asumidas polo Decreto 172/2007, do 6 de decembro, sobre a asunción de funcións e servizos transferidos á Comunidade Autónoma de Galicia mediante Real decreto 1141/2007, do 31 de agosto, en materia de expedición do título de xestor administrativo, e sobre a súa asignación á Consellería de Presidencia, Administracións Públicas e Xustiza.
O artigo 2 do Decreto 172/2007, do 6 de decembro, establece que as referidas funcións e servizos serán exercidas pola Secretaría Xeral da Consellería de Presidencia, Administracións Públicas e Xustiza.
En consecuencia, por proposta do Colexio Oficial de Xestores Administrativos de Galicia, e de conformidade co Consello Xeral de Colexios de Xestores Administrativos,
RESOLVO:
Primeiro.-Convocar as probas de aptitude para a obtención do título de xestor administrativo, que se rexerán polas bases contidas no anexo I desta resolución, e aprobar o temario das probas de aptitude (anexo II) e o modelo de solicitude de admisión a elas (anexo III).
Segundo.-Contra esta resolución, que non esgota a vía administrativa, cabe interpor recurso de alzada ante o conselleiro de Presidencia, Administracións Públicas e Xustiza no prazo dun mes, de conformidade co disposto no artigo 115 da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo de calquera outro recurso que as persoas interesadas xulguen procedente.
Santiago de Compostela, 16 de outubro de 2008.
Santiago A. Roura Gómez
Secretario xeral da Consellería de Presidencia,
Administacións Públicas e Xustiza
ANEXO I
I. Requisitos.
Primeira.-Poderán concorrer ás probas de aptitude aqueles que, na data de expiración do prazo de presentación de solicitudes, reúnan os seguintes requisitos:
a) Ser español, nacional dun Estado membro da Unión Europea, dos demais signatarios do Acordo sobre o Espazo Económico Europeo, ou dun país que conceda reciprocidade de títulos e dereitos.
b) Ser maior de idade.
c) Non ter sido separado, mediante expediente disciplinario, do servizo de ningunha das administracións públicas, nin se achar inhabilitado para o desempeño de funcións públicas no ámbito de ningún dos Estados membros da Unión Europea, dos demais signatarios do Acordo sobre o Espazo Económico Europeo ou dos países cos cales existan convenios de reciprocidade.
d) Estar en posesión ou en condicións de obter algún dos seguintes títulos:
Licenciado en dereito.
Licenciado en ciencias económicas e empresariais.
Licenciado en administración e dirección de empresas.
Licenciado en económicas.
Licenciado en ciencias políticas e socioloxía.
Licenciado en ciencias políticas e da administración.
No caso de titulacións obtidas no estranxeiro, haberá que estar en posesión da credencial que acredite a súa homologación.
II. Solicitudes.
Segunda.-Os que desexen tomar parte nas expresadas probas de aptitude subscribirán a correspondente solicitude, dirixida ao presidente do Colexio Oficial de Xestores Administrativos de Galicia.
O impreso de solicitude será facilitado gratuitamente polo Colexio Oficial de Xestores Administrativos de Galicia. Este impreso de solicitude figura na páxina web do Colexio Oficial de Xestores Administrativos de Galicia (
http://ga-galicia.gestores.net/
) e na sede electrónica da Consellería de Presidencia, Administracións Públicas e Xustiza (http://cpapx.xunta.es/portal/secretaria/index.htm).
Terceira.
1. As solicitudes deberán presentarse no prazo dun mes, a partir do día seguinte ao da publicación desta convocatoria no Diario Oficial de Galicia.
2. As solicitudes presentaranse na sede do Colexio Oficial de Xestores Administrativos de Galicia (r/ Durán Loriga, 2, 1º, 15003 A Coruña) ou nas súas delegacións en Lugo (r/ Bolaño Rivadeneira, 2, entresollado, 27001 Lugo), Ourense (r/ Concejo, 14, 34003 Ourense), Pontevedra (r/ Blanco Porto 9, 1º, 36001 Pontevedra) ou Vigo (r/ Zamora 98, baixo, 36211 Vigo).
Cuarta.
1. As solicitudes de admisión deberán ir acompañadas do xustificante de ter satisfeita a cantidade de setenta e dous euros en concepto de formación do expediente e dereitos de exame. O devandito pagamento deberá realizarse mediante ingreso en efectivo na conta corrente do Colexio Oficial de Xestores Administrativos de Galicia que consta no modelo oficial de solicitude, que deberá ser validada pola entidade bancaria en que se efectúa o ingreso, a través de certificación mecánica ou, de ser o caso, mediante selo e sinatura autorizada da citada entidade, no espazo destinado para estes efectos.
2. A falta de acreditación do pagamento desta cantidade determinará a non-admisión do interesado ás probas de aptitude.
Quinta.
1. Expirado o prazo de presentación de solicitudes, o presidente do Colexio Oficial de Xestores Administrativos de Galicia aprobará a lista provisional de aspirantes admitidos e non admitidos á realización das probas, que se exporá no taboleiro de anuncios do Colexio Oficial de Xestores Administrativos de Galicia, logo de anuncio no Diario Oficial de Galicia.
2. Os aspirantes non admitidos disporán dun prazo de dez días, contados a partir do seguinte ao da publicación do anuncio no Diario Oficial de Galicia, para emendaren a omisión ou defecto que motivase a non-admisión.
Contra a exclusión de que fosen obxecto, os interesados poderán interpoñer reclamación oportuna ante o Colexio Oficial de Xestores Administrativos de Galicia, no prazo de quince días hábiles contados desde o seguinte ao da publicación da lista a que se refire o parágrafo anterior.
Transcorrido o devandito prazo, o presidente do Colexio Oficial de Xestores Administrativos de Galicia aprobará a relación definitiva de aspirantes admitidos e excluídos á realización das probas, mediante anuncio no Diario Oficial de Galicia.
3. Non se procederá á devolución das cantidades aboadas en concepto de dereitos de formación de expediente e de exame nos supostos de non-admisión dos aspirantes por causas imputables exclusivamente aos interesados, derivadas da declaración realizada no impreso de solicitude.
III. Tribunais.
Sexta.
1. O tribunal estará constituído polos seguintes membros, designados polo presidente do Colexio de Xestores Administrativos de Galicia:
a) Un presidente.
b) Catro vogais titulares, dous dos cales serán propostos pola Comisión Permanente do Colexio Oficial de Xestores Administrativos de Galicia e outros dous polo secretario xeral da Consellería de Presidencia, Administracións Públicas e Xustiza.
c) Catro vogais suplentes designados polo mesmo procedemento que os titulares, aos cales substituirán en caso de vacante, ausencia ou enfermidade.
d) Un secretario, aínda que se poderá optar por encomendar as súas funcións a un dos vogais non propostos polo secretario xeral da Consellería de Presidencia, Administracións Públicas e Xustiza.
2. A composición do tribunal, xunto coa data e o lugar de realización das probas de aptitude, publicarase no Diario Oficial de Galicia, así como no taboleiro de anuncios do Colexio Oficial de Xestores Administrativos de Galicia.
A data e o lugar de realización das probas de aptitude anunciarase polo menos cun mes de antelación a estas, e en ningún caso se realizarán antes de que transcorran dous meses desde a publicación desta convocatoria.
3. Todos os membros do tribunal deberán ter a titulación exixida para o exercicio da profesión de xestor administrativo.
4. Non poderán formar parte do tribunal aquelas persoas que realizasen tarefas de preparación de aspirantes ás probas de aptitude para a obtención do título profesional de xestor administrativo nos cinco anos anteriores ao da publicación desta convocatoria.
5. Os membros do tribunal poderán ser recusados polos interesados e deberán absterse de intervir nas probas de cualificación dos exercicios cando concorra algunha das circunstancias previstas no artigo 28.2º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sétima.
1. O tribunal constituirase, logo de convocatoria do presidente, no prazo máximo dun mes a partir da súa designación, con asistencia da maioría dos seus membros.
2. O tribunal acordará todas as decisións que lle correspondan para o completo desenvolvemento do exame.
3. Os acordos deberanse adoptar por maioría absoluta.
4. Durante o desenvolvemento do exame, o tribunal resolverá todas as dúbidas que puidesen xurdir na aplicación destas normas, así como as actuacións que se realizarán nos casos non previstos.
5. O tribunal adoptará as medidas precisas naqueles casos en que resulte necesario, de forma que os aspirantes con discapacidade que así o soliciten gocen de similares condicións para a realización do exercicio que os demais participantes.
6. No non previsto nesta convocatoria aplicarase o disposto no capítulo II do título II da citada Lei de réxime xurídico das administracións públicas e do procedemento administrativo común.
IV. Probas.
Oitava.
1. O tribunal anunciará no Diario Oficial de Galicia, polo menos cun mes de antelación, a data, lugar e hora de realización das probas, que en ningún caso se producirá antes de transcorrer dous meses desde a publicación desta convocatoria.
2. As probas consistirán no desenvolvemento por escrito dos seguintes exercicios:
-Un tema de carácter xeral, relacionado co contido do programa de áreas de coñecemento que se achega como anexo I.
-A resolución, tamén por escrito, dun test consistente nun cuestionario de 50 preguntas baseado nas materias do programa, que estará composto por preguntas con respostas alternativas das que só unha delas é a correcta; valoraranse negativamente as contestacións erróneas. Todo isto nun tempo máximo de 50 minutos. Cada resposta correcta valorarase en 0,20 puntos, e cada resposta errónea restará 0,10 puntos.
-Un caso práctico.
A duración máxima dos tres exercicios anteriores será de tres horas.
-A tradución dun texto do galego para o castelán elixido por sorteo de entre dous textos propostos polo tribunal. O tempo máximo para a realización do exercicio será de quince minutos. Este exercicio valorarase como apto ou non apto e será necesario para superalo obter o resultado de apto; corresponderalle ao tribunal determinar o nivel de coñecementos exixido para acadar o resultado de apto.
Estarán exentos da realización deste exercicio os aspirantes que acrediten posuír, no día de finalización do prazo de presentación de solicitudes, o Celga 3 ou equivalente debidamente homologado polo órgano competente en materia de política lingüística da Xunta de Galicia (curso de iniciación de galego, de acordo coa disposición adicional segunda da Orde do 16 de xullo de 2007, pola que se regulan os certificados oficiais acreditativos dos niveis de coñecemento da lingua galega, publicada no Diario Oficial de Galicia nº 146, do 30 de xullo).
Novena.-Cada un dos exercicios será cualificado de cero a 10 puntos, salvo o exercicio de tradución, que se valorará como apto ou non apto.
Para superar as probas será indispensable obter, como mínimo, o 50 por 100 da cualificación máxima posible no conxunto dos exercicios (15 puntos), non ser cualificado con cero puntos en ningún deles, e obter o apto no exercicio de tradución, salvo que estean exentos da súa realización.
Cada membro do tribunal cualificará os exercicios conforme as normas anteriores; a cualificación de cada aspirante será o resultado da media aritmética das cualificacións de cada membro do tribunal.
Décima.-Rematadas as probas de aptitude, o tribunal remitirá a relación dos aspirantes declarados aptos ao presidente do Colexio Oficial de Xestores Administrativos de Galicia, quen solicitará ao secretario xeral da Consellería de Presidencia, Administracións Públicas e Xustiza que publique no Diario Oficial de Galicia as listas de aspirantes declarados «aptos» nestas probas de acceso á profesión de xestor administrativo, previamente expostas no taboleiro de anuncios do Colexio Oficial de Xestores Administrativos de Galicia.
V. Expedición do título profesional.
Décimo primeira.-A solicitude de expedición do título profesional dirixirase ao presidente do Colexio Oficial de Xestores Administrativos de Galicia, e deberá ir acompañada dos seguintes documentos:
a) Fotocopia do documento nacional de identidade, pasaporte ou documentos que acrediten a identidade dos aspirantes estranxeiros.
b) Fotocopia compulsada por notario, ou autoridade académica competente, do título universitario oficial que fixo constar na súa solicitude, certificación académica de ter superados os estudos para a súa obtención ou, de ser o caso, xustificante do depósito para a súa obtención.
Cando o título sexa expedido no estranxeiro, deberá achegarse a credencial acreditativa da súa homologación.
c) Cando se trate de estranxeiros residentes en España procedentes de países terceiros, deberá achegarse a acreditación da reciprocidade de títulos e dereitos co seu Estado de orixe.
d) Declaración xurada ou solemne de non ter sido expulsado ou separado, en virtude de expediente disciplinario, de ningunha das administracións públicas, así como de non se achar inhabilitado para o desempeño de funcións públicas no ámbito de ningún dos Estados membros da Unión Europea, demais Estados signatarios do Acordo sobre o Espazo Económico Europeo ou Estados terceiros cos cales existan convenios de reciprocidade na materia.
2. O Colexio Oficial de Xestores Administrativos de Galicia examinará a documentación presentada e proporá ao secretario xeral da Consellería de Presidencia, Administracións Públicas e Xustiza a expedición do título oficial de xestor administrativo en favor dos solicitantes que superasen as probas de aptitude e reúnan todos e cada un dos requisitos exixidos na convocatoria.
ANEXO II
Áreas de coñecemento para as probas de aptitude para o acceso á profesión de xestor administrativo
-Área 1ª. Dereito constitucional e autonómico.
1. Os principios e institucións básicas da Constitución española. A posición da Constitución no ordenamento xurídico. Dereitos e deberes fundamentais.
2. A organización territorial do Estado: a súa articulación, desenvolvemento e garantías. Especial referencia ao Estatuto de autonomía de Galicia e ás institucións de autogoberno de Galicia.
-Área 2ª. Dereito comunitario.
3. A Unión Europea e o seu sistema institucional. As fontes do dereito comunitario. A aplicación do dereito comunitario. Retos de futuro.
4. Os principios actuais do dereito comunitario e os seus desenvolvementos fundamentais. A libre circulación de mercadorías. A libre circulación de traballadores. A liberdade de establecemento. Teoría, práctica e casuística. Liñas de progreso.
-Área 3ª. Dereito civil.
5. O suxeito da relación xurídico-civil. A capacidade xurídica. O seu despregamento teórico e práctico. Problemas fundamentais.
6. O mandato e a representación. As súas aplicacións prácticas; o seu desenvolvemento na vida económica e profesional.
7. A nacionalidade e estranxeiría. Disposicións sobre estranxeiros. Principais procedementos en estranxeiría. Casuística principal; problemas, solucións; liñas de futuro.
8. O matrimonio e a súa regulación. A patria potestade e figuras afíns. Desenvolvemento e vida práctica destas relacións nunha sociedade democrática e igual. A igualdade de xénero e o seu despregamento social e legal.
9. Ausencia, tutela, emancipación. Outras figuras relativas á capacidade. Problemática teórica e práctica.
10. O Rexistro Civil. Disposicións reguladoras. Mecánica operativa para os cidadáns, garantías e problemática.
11. Dereitos reais. Concepto, clases, figuras e regulación. Leis especiais; a súa incidencia na sociedade de mercado.
12. A sucesión mortis causa: panorama xeral, casuística, xurisprudencia, aspectos prácticos.
13. Sucesión intestada e testamento: panorama xeral, casuística, xurisprudencia, aspectos prácticos e organizativos.
14. O contrato de sociedade civil; asociacións e fundacións. As súas finalidades, aplicacións e desenvolvemento práctico na actividade dos cidadáns e empresarios. Réxime xurídico das fundacións de interese galego.
15. Os arrendamentos urbanos e os arrendamentos rústicos: panorama xeral. As súas relacións co resto do ordenamento xurídico.
16. Dereito hipotecario: panorama xeral, garantías básicas, mecánica operativa práctica. Referencia especial á problemática teórica e prácticada constitución de hipotecas.
17. Os instrumentos públicos. Copias. Protocolización de documentos privados. Sinatura electrónica.
18. O dereito civil galego. A Lei de dereito civil de Galicia. Principais institucións do dereito civil galego.
-Área 4ª. Dereito mercantil.
19. Principios xerais de contabilidade. O Plan xeral de contabilidade. Panorama actual das técnicas de contabilidade; situación vixente e aplicacións prácticas.
20. As sociedades mercantís e outras persoas xurídicas afíns: tipoloxía, panorama xeral, desenvolvemento e vida práctica das sociedades mercantís.
21. O concurso: problemática teórica e práctica.
22. O comercio exterior: situación actual, xurídica e económica.
23. A libre competencia: desenvolvemento e garantías.
24. O Rexistro Mercantil: configuración, casuística, aplicacións prácticas, garantías.
25. O mercado de valores; problemática e casuística práctica no día de hoxe; últimos desenvolvementos e tendencias.
-Área 5ª. Dereito penal.
26. Os delitos no plano da actividade xurídica e económica: a falsidade, a estafa, os delitos societarios, o delito fiscal: aplicación, casuística, xurisprudencia, novas tendencias.
27. Os delitos no plano da actividade profesional: a intimidade, o segredo profesional, a deslealdade profesional.
28. Os delitos contra a seguridade dos traballadores: panorama actual, últimos desenvolvementos. Os delitos contra a Administración pública: tipoloxía, configuración; a situación dos cidadáns nestes casos.
-Área 6ª. Dereito administrativo.
29. O dereito administrativo. As fontes. Regulamento e acto administrativo. Configuración, casuística, problemas prácticos e garantías.
30. Liñas xerais do procedemento administrativo; problemas prácticos máis importantes, os recursos e a súa casuística, mecánica operativa dos recursos.
31. Organización administrativa do Estado. Réxime xurídico das comunidades autónomas. A Administración pública galega. As consellerías: organización e estrutura. A Administración periférica da comunidade autónoma. Réxime xurídico da Administración local. Problemática da organización administrativa, a eficacia, a eficiencia; relacións organización-cidadáns.
32. Dereitos dos cidadáns nas súas relacións coas administracións públicas. A participación nas administracións públicas, especial referencia ao dereito a unha boa Administración. A Lei 4/2006, do 30 de xuño, de transparencia e de boas prácticas na Administración pública galega.
33. Autorizacións e licenzas. Concesións administrativas. Casuística; principais problemas.
34. A actividade da Administración no seo da sociedade de mercado: contratos, sancións, subvencións. Relacións Administración e particulares nestas actividades. As garantías e a casuística principal. Especial referencia á Lei 9/2007, do 13 de xuño, de subvencións de Galicia.
35. Panorama xeral da actividade do transporte e actuación administrativa nesta materia: especial referencia ás competencias da Comunidade Autónoma de Galicia.
36. Problemática actual da circulación e do tráfico. A relación Administración e cidadáns neste campo; problemática, casuística, desenvolvementos recentes.
37. Bens de dominio público. Garantías, a súa relación cos cidadáns. Tipoloxías e problemática actual.
38. A propiedade, a vivenda e o urbanismo. Desenvolvementos actuais. As garantías e a relación cidadáns e Administración. Retos de futuro. Especial referencia ás competencias da Comunidade Autónoma de Galicia en materia de ordenación do territorio, urbanismo e vivenda.
39. A actividade dos cidadáns e a Administración en relación coa industria e o ambiente. Garantías, marco legal, problemática máis recente, retos de futuro, o desenvolvemento sustentable.
40. Actuación administrativa en relación coas actividades dos cidadáns en materia de caza e pesca, en materia de armas e en materia agropecuaria e turística. Os dereitos dos consumidores e o control sanitario. Problemática actual, garantías; liñas de futuro.
-Área 7ª. Dereito laboral.
41. Panorama da relación xurídico-laboral; situación das partes, intervención do dereito e do Estado. Mecánica operativa práctica da vida da relación laboral nas empresas.
42. Panorama dos dereitos fundamentais en materia laboral.
43. Os riscos laborais e a Inspección de Traballo: o seu papel na sociedade de mercado e na vida da empresa.
44. Panorama teórico e práctico da Seguridade Social en España; mecánica operativa das empresas neste sistema. As obrigas, as garantías e as coberturas de empresarios e traballadores.
-Área 8ª. Dereito fiscal.
45. Os dereitos e deberes da Administración e dos cidadáns en materia tributaria; últimos desenvolvementos, garantías, casuística fundamental.
46. Panorama xeral do imposto sobre a renda das persoas físicas, desde o punto de vista teórico e práctico. Problemas pendentes.
47. Panorama xeral do imposto sobre o patrimonio, desde o punto de vista teórico e práctico. Problemas pendentes.
48. Os impostos de sucesións, doazóns, transmisións patrimoniais e actos xurídicos documentados: casuística principal, mecánica operativa prácticados cidadáns fronte á Administración; retos de futuro.
49. Problemática práctica do imposto sobre sociedades. Relacións Administración-cidadáns. Problemas actuais e posibles desenvolvementos futuros.
50. O imposto sobre o valor engadido: evolución e aspectos básicos actuais. Mecánica operativa dos cidadáns, profesionais e empresarios. Situación última dos impostos especiais.
51. A Administración local e os seus impostos. Mecánicas operativas básicas dos cidadáns nesta materia; tipoloxía, garantías e casuística fundamental. Posibles desenvolvementos futuros.
-Área 9ª. Dereito estatutario.
52. Panorama actual, teórico e práctico, da profesión de xestor administrativo. As súas relacións coas súas corporacións representativas e cos cidadáns. O seu servizo como profesión a unha sociedade avanzada e as súas posibilidades actuais e futuras en relación cunha Administración moderna, eficaz e descentralizada. Especial referencia á protección de datos de carácter persoal.
Ver referencia pdf "20600D007P014.PDF"